Dafydd Gorlech

Bardd a brudiwr oedd Dafydd Gorlech (fl. tua 1410–1490).

Bywyd a cherddi
Ychydig o wybodaeth sydd wedi goroesi amdano ar wahân i'r dystiolaeth sydd yn ei gerddi. Mae ei enw yn awgrymu cysylltiad ag Abergorlech, plwyf gynt yng nghwmwd Caeo yn y Cantref Mawr, Ystrad Tywi.Erwain H. Rheinallt (gol.), Gwaith Dafydd Gorlech.

Canai, yn fras, o tua 1446 hyd at tua 1490. Saith cywydd yn unig o'i waith sydd wedi goroesi, yn cynnwys cywydd brud ar ffurf cywydd gofyn i Syr Rhosier Fychan, Iorciad dylanwadol o Dretŵr.

Mae ei ganu yn grefftus. Mae'r ddau frud "Ymddiddan rhwng y bardd a'r Wyddfa" a "Cywydd y Gigfran" yn enghreifftiau o'r canu brud ar ei orau. Dyma linellau agoriadol y cyntaf:

Y Wyddfa noddfa nawddfawr,
Hoywfalch ei phen uwch llen llawr,
Hen addurn wyd, dëyrn ar dir,
Orau iawndwf ar randir;
Clo Gwynedd rhag tromwedd trin
A'r gaer orau i'r gwerin.

Llyfryddiaeth
 Gwaith Dafydd Gorlech, gol. Erwain H. Rheinallt (Aberystwyth, 1997)

Cyfeiriadau

Categori:Beirdd yr Uchelwyr
Categori:Beirdd Cymraeg
Categori:Llenorion y 15fed ganrif o Gymru
Categori:Marwolaethau'r 1490au
Categori:Pobl o Sir Gaerfyrddin